b'\n_START_ARTICLE_\nKemijska formula\n_START_PARAGRAPH_\nKemijska formula je simboli\xc4\x8dni ali grafi\xc4\x8dni prikaz sestave oziroma zgradbe molekule kemijske spojine. Formule se zapisujejo s simboli elementov, \xc5\xa1tevilkami, ki pomenijo \xc5\xa1tevilo atomov posameznega elementa ali \xc5\xa1tevilo atomskih struktur, oklepaji, ki lo\xc4\x8dujejo vgnezdene ali ponavljajo\xc4\x8de se strukture, in \xc4\x8drtami, ki simbolizirajo kemijske vezi. Kemijske formule slu\xc5\xbeijo tudi za zapis kemijskih reakcij._NEWLINE_Tak\xc5\xa1en sistem zapisovanja je zasnoval \xc5\xa1vedski kemik J\xc3\xb6ns Jacob Berzelius v 19. stoletju.\n_START_SECTION_\nEmpiri\xc4\x8dna formula\n_START_PARAGRAPH_\nEmpiri\xc4\x8dna formula je najenostavnej\xc5\xa1a kemijska formula, v kateri je prikazano, kateri elementi so v spojini in v kak\xc5\xa1nem razmerju so. Empiri\xc4\x8dne formule so standradne za ionske spojine, na primer MgSO\xe2\x82\x84, in makromolekule, na primer SiO\xe2\x82\x82. Empiri\xc4\x8dna formula ne upo\xc5\xa1teva izomerije, povezav med posameznimi atomi znotraj molekule in dejanskega \xc5\xa1tevila atomov v molekuli._NEWLINE_Izraz empiri\xc4\x8den izhaja iz elementarne analize, ene od tehnik analizne kemije, ki ugotavlja masni dele\xc5\xbe posameznega elementa v \xc4\x8disti spojini. Primer: heksan ima molekulsko formulo C\xe2\x82\x86H\xe2\x82\x81\xe2\x82\x84 in strukturno formulo CH\xe2\x82\x83CH\xe2\x82\x82CH\xe2\x82\x82CH\xe2\x82\x82CH\xe2\x82\x82CH\xe2\x82\x83 iz katerih je razvidno, da posamezna molekula vsebuje 6 atomov ogljika in 14 atomov vodika, njegova empiri\xc4\x8dna formula pa je C\xe2\x82\x83H\xe2\x82\x87, ker je razmerje med ogljikom in vodikom 3:7. Podobno je pri vodikovemu peroksidu (H\xe2\x82\x82O\xe2\x82\x82). Njegova empiri\xc4\x8dna formula je HO, ker je razmerje med elementoma 1:1.\n_START_SECTION_\nMolekulska formula\n_START_PARAGRAPH_\nMolekulska formula pove veliko ve\xc4\x8d kot empiri\xc4\x8dna formula in sicer kateri elementi so v molekuli in koliko atomov posameznega elementa je v molekuli. Primer: empiri\xc4\x8dna formula glukoze je CH\xe2\x82\x82O, njena molekulska formula, ki ustreza resni\xc4\x8dnemu stanju, pa je C\xe2\x82\x86H\xe2\x82\x81\xe2\x82\x82O\xe2\x82\x86. Molekulska formula ne upo\xc5\xa1teva izomerije in razporeditve atomov znotraj molekule._NEWLINE_Molekulska formula:_NEWLINE_etilester acetocetna kislina:CH\xe2\x82\x83COCH\xe2\x82\x82COOC\xe2\x82\x82H\xe2\x82\x85\n_START_SECTION_\nMolekule z mnogokratnimi funkcionalnimi skupinami\n_START_PARAGRAPH_\nMnogokratne funkcionalne skupine v molekuli se zapi\xc5\xa1e v okroglih oklepajih, z indeksom na desni pa se  ozna\xc4\x8di njihovo \xc5\xa1tevilo. Primer: Ca\xe2\x82\x83(PO\xe2\x82\x84)\xe2\x82\x82 ali (CH\xe2\x82\x83)\xe2\x82\x83CH (2-metilpropan). Prvi zapis pomeni, da sta v molekuli kalcijevega fosfata dve skupini PO\xe2\x82\x84\xc2\xb3\xe2\x81\xbb, drugi zapis pa pomeni, da so na osrednji ogljikov atom vezane tri metilne skupine. Drugo spojino se lahko zapi\xc5\xa1e tudi kot CH\xe2\x82\x83CH(CH\xe2\x82\x83)CH\xe2\x82\x83.\n_START_SECTION_\nPolimeri\n_START_PARAGRAPH_\nFormule polimerov se zapisujejo tako, da se ponavljajo\xc4\x8do se enoto oziroma sekvenco  zapi\xc5\xa1e v oklepaju z desnim indeksom, ki pomeni \xc5\xa1tevilo enot. Zapis CH\xe2\x82\x83(CH\xe2\x82\x82)\xe2\x82\x85\xe2\x82\x80CH\xe2\x82\x83 pomeni, da je v polimeru 50 CH\xe2\x82\x82 skupin. V polimerih \xc5\xa1tevilo ponavljajo\xc4\x8dih se enot obi\xc4\x8dajno ni znano, zato se njihovo furmulo zapi\xc5\xa1e kar s splo\xc5\xa1no formulo CH\xe2\x82\x83(CH\xe2\x82\x82)\xe2\x82\x99CH\xe2\x82\x83.\n_START_SECTION_\nIoni\n_START_PARAGRAPH_\nIon posameznega elementa se zapi\xc5\xa1e s simbolom elementa in desnim eksponentom, ki pomeni njegov naboj, na primer K\xe2\x81\xba in Al \xc2\xb3\xe2\x81\xba._NEWLINE_Ve\xc4\x8datomski ioni se zapisujejo tako, da se v desni eksponent zapi\xc5\xa1e njihov skupni naboj, na primer SO\xe2\x82\x84\xc2\xb2\xe2\x81\xbb ali PO\xe2\x82\x84\xc2\xb3\xe2\x81\xbb._NEWLINE_Za zapise kompleksnih ionov se uporabljajo oglati oklepaji, na primer [B\xe2\x82\x81\xe2\x82\x82H\xe2\x82\x81\xe2\x82\x82]\xc2\xb2\xe2\x81\xbb. Ionske skupine, ki so vgnezdene znotraj kompleksnega iona, se zapi\xc5\xa1ejo v okroglem oklepaju, na primer [Co(NH\xe2\x82\x83)\xe2\x82\x86]\xc2\xb3\xe2\x81\xba.  Zadnji zapis pomeni, da kompleksni ion vsebuje \xc5\xa1est NH\xe2\x82\x83 skupin, celotna skupina v oglatem oklepaju pa ima naboj +3.\n_START_SECTION_\nUjeti atomi\n_START_PARAGRAPH_\nZa zapis atomov in molekul, ki so ujeti v kletko, vendar z njo niso kemijsko povezani, se uporablja simbol @.  Tak\xc5\xa1en zapis se je za\xc4\x8del uporabljati po letu 1990, ko so odkrili fulerenske kletke, v katere so lahko ujeti atomi, na primer lantana. Tako ujeti atom se zapi\xc5\xa1e, na primer, z La@C\xe2\x82\x86\xe2\x82\x80 ali La@C\xe2\x82\x88\xe2\x82\x82._NEWLINE_Primer nefulerenske kletke je ion [As@Ni\xe2\x82\x81\xe2\x82\x82As\xe2\x82\x82\xe2\x82\x80]\xc2\xb3\xe2\x81\xbb, v kateri je arzenov ion ujet v kletki iz 32 atomov niklja in arzena.\n_START_SECTION_\nNestehiometri\xc4\x8dne formule\n_START_PARAGRAPH_\nKemijske formule so praviloma zapisane s celimi \xc5\xa1tevili atomov, obstoja pa cel razred tako imenovanih nestehiometri\xc4\x8dnih spojin, ki se jih ne da zapisati s celimi \xc5\xa1tevili. Tak\xc5\xa1ne formule se zapisujejo z decimalnimi \xc5\xa1tevili, na primer Fe0,95O, ali s \xc5\xa1tevilko in \xc4\x8drko, na primer Fe1\xe2\x80\x93xO , pri \xc4\x8demer je x praviloma mnogo manj\xc5\xa1i od 1.'